เก็บตกข่าวการเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เร่งสร้างโรงงานยาสูบแห่งใหม่
รายงานข่าวจากกระทรวงการคลัง เปิดเผยว่า คณะกรรมการอำนวยการโรงงานยาสูบมีมติอนุมัติการจัดซื้อที่ดินสำหรับโครงการก่อสร้างโรงงานผลิตยาสูบแห่งใหม่จากบริษัท สวนอุตสาหกรรมโรจนะ ในวงเงินทั้งสิ้น 537 ล้านบาท ขณะนี้อยู่ระหว่างการจัดเตรียมทีโออาร์ สรรหาผู้รับเหมางานอาคารและงานระบบต่างๆ ที่เกี่ยวข้อง โรงงานยาสูบแห่งใหม่วงเงินก่อสร้าง 16,200 ล้านบาท โดยให้นำค่าใช้จ่ายในการดำเนินงานมาประกอบการคัดเลือกที่ดินร่วมกับการพิจารณาด้านกายภาพ และให้ความสำคัญกับการจัดทำมาตรการโครงการก่อสร้างโรงงานยาสูบแห่งใหม่ระยะเวลาดำเนินโครงการ 6 ปี(25512556) รวมทั้งควบคุมมลภาวะทางอากาศ รวมถึงความเหมาะสมในการใช้แหล่งเงินทุนอื่นแทนเงินนำส่งรัฐ ที่จะขอกันเพิ่มเติมจำนวน 9,350 ล้านบาท พร้อมกันนั้นให้โรงงานยาสูบ สนับสนุนกิจกรรมเพื่อสังคมและสิ่งแวดล้อมและพิจารณาปรับองค์กรให้สามารถดำเนินการเชิงธุรกิจได้อย่างมีประสิทธิภาพ โดยเร่งแปลงสภาพให้เป็นนิติบุคคลโดยเร็ว รวมทั้งพิจารณาแนวทางลดบทบาทภาครัฐให้กิจการยาสูบระยะต่อไป
ประกันสังคมเตือนสมาชิกระวังถูกตัดสิทธิ
นายปั้น วรรณพินิจ เลขาธิการสำนักงานประกันสังคม (สปส.) เปิดเผยว่า มีผู้ประกันตนมาตรา 39 (ผู้ประกันตนตนเองโดยไม่มีนายจ้าง) จำนวนไม่น้อยที่ถูกตัดสิทธิประกันสังคม เนื่องจากขาดส่งเงินสมทบ 3 เดือนติดต่อกัน หรือภายในระยะเวลา 12 เดือน ส่งเงินสมทบไม่ครบ 9 เดือน ซึ่งสาเหตุส่วนหนึ่งมาจากผู้ประกันตนมาตรา 39 เลือกใช้วิธีฝากเงินสมทบกับผู้อื่นมาชำระแทนทุกเดือน เดือนละ 432 บาท แต่ปรากฏว่าบุคคลดังกล่าวไม่ยอมนำส่งเงินสมทบให้ผู้ประกันตน และมาทราบภายหลังว่าขาดส่งเงินสมทบ 3 เดือนติดต่อกัน จึงขอความร่วมมือให้ผู้ประกันตนทำการตรวจสอบใบเสร็จด้วยการชำระเงินสมทบทุกครั้งพร้อมตรวจสอบที่โทรสายด่วน 1506 ตลอด 24 ชั่วโมง
ผู้ประกันตนมาตรา 39 สามารถส่งเงินสมทบได้หลายช่องทาง ทั้งที่สำนักงานประกันสังคมทั่วประเทศ ,ทางธนาณัติ ณ ที่ทำการไปรษณีย์ ,เคาน์เตอร์ของธนาคาร 3 แห่ง คือ ธนาคารกรุงไทย จำกัด (มหาชน) ธนาคารกรุงศรีอยุธยา จำกัด (มหาชน) และธนาคารนครหลวงไทย จำกัด (มหาชน) และชำระเงินด้วยการหักบัญชีเงินฝากออมทรัพย์จากธนาคาร 5 แห่ง คือ ธนาคารกรุงไทย จำกัด (มหาชน) ธนาคารกรุงศรีอยุธยา จำกัด (มหาชน) ธนาคารนครหลวงไทย จำกัด (มหาชน) ธนาคารกสิกรไทย จำกัด (มหาชน) และธนาคารไทยพาณิชย์ จำกัด (มหาชน) ทุกสาขาทั่วประเทศ หรือ ชำระเงินสมทบที่เคาน์เตอร์ไปรษณีย์ (Pay at post) ในโครงการนำร่อง 3 สาขา ได้แก่ สาขาจตุจักร สาขาหลักสี่ และสาขารามอินทรา